বিজ্ঞান ও প্রযুক্তি ক্ষিপ্র গতিতে এগিয়ে চলছে। যা আমাদের দৈনন্দিন জীবনকে সহজ করার পাশাপাশি কিছু জটিল সমস্যারও কারণ হয়ে দাঁড়িয়েছে। তার মধ্যে অন্যতম হল নানা ভাবে সৃষ্ট আবর্জনা। গৃহস্থালির আবর্জনা থেকে শুরু করে শিল্প কারখানা ও বিভিন্ন খনি থেকে নিষ্কাশিত আবর্জনা মানুষ ও পরিবেশের জন্য বিরাট হুমকি হয়ে দাঁড়িয়েছে। এই বিষাক্ত আবর্জনা যাতে পরিবেশের ক্ষতি করতে না পারে এজন্য কিছু পদ্ধতি ব্যবহার হয়ে আসছে। এর মধ্যে একটি হল আবর্জনাগুলোকে অন্য কোন জায়গায় পুঁতে ফেলা, পুড়িয়ে ফেলা কিংবা রাসায়নিক দ্রব্য প্রয়োগ করে বিষাক্ত আবর্জনাকে কম বিষাক্ত পদার্থে রূপান্তরিত করা। কিন্তু এতে পরিবেশ দূষণ থেমে নেই। আবর্জনার পরিবর্তিত রূপও ভয়াবহ ক্ষতির হুমকি হয়ে দাঁড়িয়েছে। এই সমস্যা সমাধানের একটি কার্যকরী উপায় হল ‘বায়োরিমেডিয়েশন’ (Bioremediation)। Remediate শব্দটির অর্থ সমস্যা সমাধান করা। আর Bioremediation, অণুজীব ব্যবহার করে পরিবেশ দূষণ প্রতিকারের একটি পদ্ধতি।